от проф. Боряна Георгиева Туманова, д-р

Софийски Университет „Св. Климент Охридски“,

член на научно жури със заповед на Ректора на СУ № РД 38-168/19.04.2023 г. за представената научна продукция за заемане на академична длъжност „доцент“ по професионално направление 1.3. Педагогика на обучението по… (Физическо възпитание и спорт – фитнес дисциплини)

Кандидат: гл. ас. Петя Стоянова Христова, доктор

***Информация за конкурса***

Конкурсът е за „доцент“ по физическо възпитание и спорт – фитнес дисциплини. За него е представена информация на сайта на Департамента по спорт при СУ „Св. Климент Охридски”. Публикувана е информация в ДВ, бр. 24/17.03.2023 г. и са спазени всички законови разпоредби.

В конкурса участва, като единствен кандидат гл. ас. Петя Стоянова Христова, доктор.

***Кратка информация за кандидата***

Кандидатът гл. ас. Петя Стоянова Христова, доктор, е преподавател в Софийския университет „Св. Климент Охридски“ по спорт – фитнес дисциплини (аеробика, каланетика, нискоинтензивна интервална тренировка, високоинтензивна интервална тренировка, гимнастика за правилна стойка и стречинг). Завършва висшето си образование в НСА „Васил Левски“ – бакалавър и магистър (1992 – 1996 г) с две специалности: учител по физическо възпитание и спортен мениджмънт. През 1996 г придобива допълнителна професионална специалност в НСА „Васил Левски“ - спортна журналистика с квалификация редактор в спортен отдел на вестник, телевизия и радио. Работила е като: стюардеса в авиокомпания Gulf Air, Бахрейн; инструктор по аеробика, каланетика и фитнес в „Al Wazzan” спортен център, гр. Манама, Бахрейн; учител по художествена гимнастика към Ученическа спортна школа „Искър“; инструктор по аеробика, каланетика и фитнес в спортен център „Ню Шанс“, гр. София.

Започва преподавателската си кариера в СУ „Св. Климент Охридски“ през 1995 до 1999 и от 2014 до 2015 г като хоноруван преподавател по аеробика и каланетика в Департамент по спорт. През 2015 г. след спечелен конкурс е назначена за асистент по физическо възпитание и спорт – фитнес дисциплини (аеробика и каланетика). През 2017 г. защитава дисертация и придобива научна степен „Доктор“. От 2017 г. до сега заема академичната длъжност „главен асистент“.

През годините изпълнява аудиторната си заетост в Департамента по спорт със студенти от всички факултети и специалности на ОКС „бакалавър“ и ОКС „магистър“ на СУ „Св. Климент Охридски“ в задължителна, избираема и факултативна форма. Води семинарни упражнения в учебна дисциплина „Спорт“ (аеробика, каланетика, ниско-интензивна интервална тренировка, гимнастика за правилна стойка, високо-интензивна интервална тренировка, стречинг) и в учебна дисциплина „Спорт – спортно усъвършенстване“ – аеробика и мажоретен спорт (чирлидинг). Преподава лекции на студенти във Факултета по науки за образованието и изкуствата (ФНОИ) на СУ по учебната дисциплина „Мениджмънт на спортната и туристическата дейност“ в магистърска програма ”Физическо възпитание и спорт”, както и „Теория и методика на обучението по Физическо възпитание“ с учители по ФВС в Департамента за информация и усъвършенстване на учители. Автор е на осем разработени и приложени учебни програми за студенти на СУ „Св. Климент Охридски“:

Научната, проектна, редакционна и обществена дейност на гл. ас. Христова включва 5 проекта – в 2 от тях като ръководител и в 3 като участник. Единият проект е международен. Има 18 участия в научни форуми – 2 в чужбина и 16 в България. Членства в редакционната колегия на списание Research in Kinesiology (RIK), UDC: 796, ISSN 1857-7679 - редактор на секция „Физическо възпитание“ и е главен редактор на „Годишник на Департамент по спорт“ към СУ „Св. Климент Охридски“.

Член е на спортните организации: Треньор в СК „Спортен клуб Академик – Софийски университет Св. Климент Охридски“; Член на Техническата комисия на НУШ по Аеробика; Член на Техническата комисия на НУШ по Мажоретни спортове.

Притежава десетки отличия и награди в националните университетски шампионати, като треньор на представителните отбори по аеробика и мажоретни спортове на СУ „Св. Климент Охридски“.

Наред с професионалното си академично развитие, гл. ас. Христова заема и редица ръководни длъжности: от 2021 до сега е Ръководител Катедра „Индивидуални спортове и рекреация“ на Департамент по спорт; от 2022 до сега е оторизиран представител на Департамента по спорт на СУ за НАЦИД; от 2021 до сега е член на Съвета на Департамент по спорт на СУ; в периода 2018–2021 е била член на Атестационната комисия на Департамент по спорт на СУ; от 2016 до сега е отговорник за учебната дисциплина „Спорт“ във Философски факултет на СУ.

Нивото на владеене на английски език е С1, свободно владее и борави с Microsoft Office (Word, Excel, PowerPoint) и SPSS.

***Обща характеристика на представените материали***

Кандидатът е представил за участие в конкурса за „доцент“ следните документи: автобиография, дипломи, удостоверение за академична длъжност, удостоверение за трудов стаж, справка за изпълнение на МНИ, справка за цитирания, приносни моменти, резюмета на рецензираните публикации и други и списък с публикации (1 монография, 3 статии, публикувани в научни издания, реферирани и индексирани в световноизвестни бази данни с научна информация (Web of Science) и 11 статии и доклади, публикувани в нереферирани издания с научно рецензиране и в редактирани колективни томове, от които: 2 статии в български научни списания, 1 статия в научно списание в чужбина, 6 доклада в сборници от международни научни конференции у нас и 2 статии в редактирани колективни томове. Всичките 15 представени научни публикации са в областта на конкурса. Публикациите са свързани с научното направление. Авторският дял на научните трудове се изразява в 15 самостоятелни публикации. 11 от трудовете са написани на български език, 4 на английски. Авторът е цитиран в научни издания 5 пъти. Списъците с научни публикации, резюметата и справката за приносите представят прегледно и удобно информацията в текстовете, с които гл. ас. Христова кандидатства за академичната длъжност „доцент“.

От представената таблична справка за МНИ по група показатели за заемането на академичната длъжност „доцент“ е видно, че кандидатът изпълнява изисквания национален минимум от 400 точки и участва в конкурса със 405 точки.

Представените от кандидата публикации са доказателство за развитието на гл. ас. Христова, като преподавател, изследовател, активен участник във форуми свързани с физическото възпитание, спорта и по-конкретно масовия спорт, здравната култура, превенцията и запазването на здравето .

***Научни и научно-приложни постижения на кандидата***

Гл. ас. Христова е представила за участието си в конкурса разнообразни по тематичен принцип научни статии и доклади свързани с педагогиката и методиката на обучението по учебната дисциплина „Физическо възпитание и спорт“ в системата за висше образование, университетския спорт, масовия спорт, укрепващата здравето физическа активност, физическата култура като част от общата култура на човека, здравната култура, превенцията и запазването на здравето. Едната група публикации е свързана с компетентности и иновации в образователния процес, теоретични основи и приложни аспекти на „Физическо възпитание и спорт“ като учебна дисциплина в системата за висше образование в България (публикации № 1, 2, 4, 13, 15). Основните приноси на кандидата са представени в Монографията (№ 1) „Предназначение и потенциал на учебната дисциплина „Физическо възпитание и спорт“ в системата за висше образование в България“. Монографията е с логична структура, има баланс при представянето на знания от областта на образованието и методиката за подобряването на ефикасността на учебната дисциплина ФВС в системата за висше образование в Р България. В този труд авторът прави опит да се анализират характеристиките на физическо възпитание, като израз на Българската държавна политика и разглежда ролята на учебната дисциплина „Физическо възпитание и спорт“ по отношение превенция и запазване на здравето на младите хора, създаването у тях на убеждения, знания, умения и навици за бъдещ здравословен начин на живот. Новите възможности за преподаване са свързани с целенасочена политика за превенция и подобряване на здравето на студентите. Именно тук е авторския принос и новаторство - различните подходи и решения за стимулиране на младите хора да спортуват. Изследователският опит на автора позволява да представи различните модели за физическо възпитание и спорт, като част от общото образование, както и ползите от тях. Налице са достатъчно доказателства в текста на монографията, за да се направи извода за отличната теоретико-методична подготовка на кандидата Христова, която обосновано достига до преосмисляне на възможностите и перспективите за развитие на учебната дисциплина ФВС в системата за висше образование в България. В теоретичен план се подчертава потенциала и подобряването на ефикасността на учебната дисциплина ФВС в системата за висше образование в Р България. Акцентът е поставен върху физическото възпитание, като израз на Българската държавна политика по отношение превенция и запазване на здравето на младите хора и създаването у тях на убеждения, знания, умения и навици за бъдещ здравословен начин на живот. Разгледано е и актуалното състояние на физическите годност и активност и здравния статус на младите българи. Застъпени са проблеми свързани с действителният статут на Учебната дисциплина ФВС в учебните планове на българските университети. Прави се извода, че същата не изпълнява основното си предназначение и не изразява държавната политика. Монографията е издадена от университетското издателство „Св. Климент Охридски“ в обем от 160 страници. Текстът е разделен на увод, четири глави, обобщение, две приложения и използвана литература. Рецензирана е от двама научни рецензенти.

По тази тема намират своето място и статиите: № 2, 4, 13, 15. Към въпроса за „Предназначение на учебната дисциплина Физическо възпитание и спорт в системата за висше образование в Република България (№2) авторът изтъква проблеми провокирани от тревожните съобщения на учени от цял свят, че обездвижването на човечеството е основна причина за появата на редица хронични заболявания. Установява статутът на дисциплината ФВС в учебните планове на различните факултети на Софийски университет „Св. Климент Охридски“ и че повечето факултети и специалности не спазват изискването на Закона за 60 задължителни упражнения на академична година за целия курс на обучение и как това повлиява активността на студентите. Към въпроса за „Физическа активност на служителите и преподавателите на Софийски университет „Св. Климент Охридски“ (№4) се проучва какви са начина на живот и нивото на физическа активност на администраторите и преподавателите на СУ „Св. Климент Охридски”. Мнението на изследваните лица показва, че обездвиженият начин на живот е широко разпространен сред всички възрастови групи. Авторът препоръчва ръководството на университета да приеме и води активна образователна политика, насочена към повишаване на осведомеността за значението и ползите от физическата активност сред своите служители. В статията „Активност на студентите по дисциплината Физическо възпитание и спорт в условия на карантина. Предпочитани спортове от студентите“ (№ 13) се поставя фокус върху активността на студентите от спортно-профилираните групи по аеробика и каланетика по учебната дисциплина „Спорт“ в условията на онлайн обучение, поради пандемията от КОВИД-19. Устойчивият си интерес към темата за подобряване на физическата активност, кандидата затвърдява със статията си „Физическа активност на студентите от Софийски университет „Св. Климент Охридски“ (№15), като препоръчва мерки, които ръководствата на университета и на факултетите могат да предприемат за подобряване на здравния статус, повишаване на осведомеността и познанията на студентите за значението и ползите от укрепващата здравето физическа активност. От направения анализ би могло да се обобщи, наложителното въвеждане на лекционни курсове като част от обучението по дисциплината „Физическо възпитание и спорт“ и въвеждането ѝ като задължителна във учебните планове на всички специалности на ОКС „Бакалавър“ и ОКС „Магистър“..

Към втората група публикации с фокус на изследване потенциалът на учебната дисциплина „Физическо възпитание и спорт“, като израз на европейската и българската държавна политики по отношение превенция и запазване на здравето, разглеждам представените материали № 1, 3, 5, 9, 10, 14. Приносният момент тук е с акцент към проследяване политиката на Европейския съюз, спрямо физическото възпитание и спорта и обобщаването на основните документи, стратегии и програми, в които се изтъква значимостта и потенциалът им, както и възможностите за използването им за подобряването на ефикасността на учебната дисциплина ФВС в системата за висшето образование. В публикациите (№ 5, 9, 14) “Образователният потенциал на учебната дисциплина Физическо възпитание и спорт“, „Ежегодно определяне на физическите развитие и годност на студентите като израз на здравната стратегия на България“ и „Физическото възпитание и спортът през погледа на Европейския съюз“ се проучват съвременните здравни политики и се изтъква, че студентската възраст е най-подходящият момент, в който може целенасочено да се образоват младите хора относно ползите от укрепващата здравето физическа активност и да се повиши здравната им култура, но няма системни проучвания върху ефекта на прилаганите стратегии върху нивата на физическата активност при тази възрастова група. Натрупаната огромна база данни, не се използва, поради липса на организация за събирането и обработването и. Европейския Съюз се отнася изключително сериозно към проблема и признава незаменимата роля на физическото възпитание и спорта в здравословен, икономически и социален план. Материалът в статията „Необходимост от включване на упражнения за правилна стойка в заниманията по Физическо възпитание и спорт в българските университети“ (№3), отбелязва увеличаващата се честота на нарушенията в стойката и гръбначните изкривявания при подрастващото поколение, както в световен мащаб, така и в България. В публикация „Опитът на студентите на СУ „Св. Климент Охридски” в доброволчеството и възможности за неговото популяризиране“ (№10) се подчертава значението на доброволчеството за създаването на по-демократично, грижовно и отговорно общество, както и какви лични ползи могат да бъдат получени от него. Резултатите показват, че младите хора у нас нямат много опит в доброволчеството и не са добре информирани за всички възможности, които то предлага.

Трета група публикации (№ 6, 7, 8, 12).обединяват тематики свързани със следните идеи: за определянето нивото на физическата годност на студенти „Състояние на физическата годност на студентки от Софийски университет „Св. Климент Охридски“ практикуващи аеробика„ (№6); ефикасността на фитнес дисциплините. „Ефективност на аеробни комплекси с различна насоченост в спортно-профилираните занимания в Софийски университет „Св. Климент Охридски“ (№7); изясняване на характера на учебните групи в спортно-профилираните занимания в университетите “Поглед върху някои проблеми в спортно-профилираните занимания с аеробика в Софийски университет „Св. Климент Охридски“ (№8); съпоставянето на двата крайно различни модели за физическо упражняване - единият да се управлява здравето и физическата форма по възможно най-научния начин чрез технологии и приложения, сензори и кабели и другият познат, като философията на калистениката, която предлага хората отново да се слеят с природата, да се движат естествено, да практикуват основни двигателни умения за да развият двигателна култура, която да е полезна в реалния живот „Културата калистеника“ (№12).

Към въпроса за приносът на Департамента по спорт на СУ „Св. Климент Охридски“ за включването на новия вид спорт чирлидинг (мажоретен спорт) в спортния календар на Българската асоциация за университетски спорт „Академик“ отнасям статията „Чирлидинг от началото до олимпийски спорт. Приносът на Департамента по спорт на Софийски университет „Св. Климент Охридски“ за включването на чирлидинг в спортния календар на Асоцияцията за университетски спорт в България“(№11). Статията представя ключовите моменти от историята и приносът на преподаватели от Департамента по спорт на СУ към новия спорт чирлидинг.

***Оценка на приносите на кандидата***

Получените резултати от всички изследвания са с изчерпателен анализ и са направени коректни изводи и препоръки за теорията и практиката. Стилът, на който са написани трудовете, е четивен и същевременно прецизен от научна гледна точка. Обобщавайки прегледа им мога да заключа, че Петя Христова прави успешен опит да анализира характеристиките на педагогиката и методиката на обучението по учебната дисциплина „Физическо възпитание и спорт“ в системата за висше образование, да установи факторите, които влияят на укрепващата здравето физическа активност, физическата култура, като част от общата култура на човека, здравната култура, превенцията и запазването на здравето, актуални проблеми свързани с предизвикателствата на съвремието.

Приносите, съдържащи се в публикациите на гл. ас. Петя Христова, д-р, представени в конкурса за заемане на академична длъжност „доцент“ са в областта на педагогика на обучение по физическо възпитание. Имат теоретичен, методически и практико-приложен характер. Теоретичния и методически характер се изразява в произлизащите специфични цели на физическото възпитание. Систематизирани са и изведени теоретични и практически постановки въз основата на особеностите на физическата активност. Изследвана е същността и потенциалът на „Физическо възпитание и спорт“ като учебна дисциплина и в частност фитнес дисциплините и новия вид спорт чирлидинг, като възможност за развиване на физическите качества.

Практико-приложният принос се доказва и от разгледаните аспекти на учебната дисциплина ФВС и стратегиите за нейното популяризиране сред младите хора, обогатяване на методическите знания в посока усъвършенстване методиките за развиване на правилна стойка, създаване на теоретичен модел за оценяването на физическите способности и др.

***Заключение***

Научните приноси на гл. ас. Петя Стоянова Христова, д-р са представени в публикациите ѝ, които са в обхвата на педагогиката на обучението по физическо възпитание и спорт. Протичащият в съвремието процес на смяна на фокуса в обучението към иновативните методи на модерните технологии и тревожното обездвижване на населението, налага необходимостта от научни търсения и доказателства, които да балансират отношението на младите хора към измеренията на двигателната активност. База на която Христова стъпва и методично развива. Всичко това говори за високо ниво на теоретична, преподавателска и изследователска подготовка. Представената продукция за рецензиране не дублира разработки на други автори и няма наличие на плагиатство. Взимайки предвид всичко гореизложено и в качеството си на рецензент и член на научното жури, убедено предлагам на членовете на уважаемото научно жури да гласуват на Петя Стоянова Христова да бъде присъдена академичната длъжност „*доцент*“ по професионално направление 1.3. Педагогика на обучението по… (Физическо възпитание и спорт – фитнес дисциплини).

06.06.2023 г. Проф. д-р Боряна Туманова